OPĆINA UNEŠIĆ, Dr. Franje Tuđmana 40, 22 323 Unešić, OIB: 18998273353, zastupana po općinskom načelniku Živku Bulatu,

i

OPĆINA RUŽIĆ, Put kroz Gradac 25, 22322 Ružić, OIB: 66249930068, zastupana po općinskom načelniku Daliboru Durdovu

zaključuju slijedeći

 **SPORAZUM**

**O MEĐUSOBNIM ODNOSIMA**

**U ORGANIZIRANJU ZAJEDNIČKE SLUŽBE**

**komunalnog i poljoprivrednog redarstva** 

**Članak 1.**

Ovim Sporazumom ugovorne strane utvrđuju način na koji će zajednički obavljati poslove komunalnog i poljoprivrednog redarstva, te uređuju međusobna prava i obveze koje iz toga proizlaze.

Zajedničko obavljanje poslova komunalnog i poljoprivrednog redarstva temelji se na odlukama Općinskih vijeća Općina potpisnica ovog Sporazuma, kojim se ustanovljuje zajedničko obavljanje poslova komunalnog i poljoprivrednog redarstva i ovlašćuju općinski načelnici Općina na sklapanje ovog Sporazuma.

Ovaj Sporazum se sklapa u skladu s odredbama članka 54. Zakona o lokalnoj  i područnoj (regionalnoj) samoupravi i odredbom članka 110. Zakona o komunalnom gospodarstvu.

**Članak 2.**

Poslove zajedničkog komunalnog i poljoprivrednog redarstva obavljati će komunalni i poljoprivredni redar kojega će u službu primiti Općina Unešić.

Zajedničko obavljanje poslova komunalnog i poljoprivrednog redarstva podrazumijeva provođenje važećih odluka o komunalnom redu usvojenih od općina potpisnica ovog Sporazuma, kao i obavljanje svih ostalih poslova koje su sukladno pozitivnim propisima Republike Hrvatske stavljene u nadležnost komunalnih i poljoprivrednih redara, kao i drugih vrsta poslova za koje je uobičajeno da ih obavljaju komunalni redari, odnosno poljoprivredni redari.

U obavljanju poslova komunalnog i poljoprivrednog redarstva za određenu ugovornu stranu, redar je dužan držati se uputa izvršnih čelnika i drugih ovlaštenih osoba pojedine ugovorne strane, a u pogledu vrste i opsega poslova koje je potrebno obaviti.

U cilju provođenja odluka iz stavka 2. ovoga članka, komunalni i poljoprivredni  redar je u ime i za račun ugovornih strana iz ovog Sporazuma, ovlašten poduzimati sve zakonom dopuštene radnje.

**Članak 3.**

Ugovorne strane suglasno utvrđuju da će komunalni i poljoprivredni redar uredovati na području Općine Unešić 50% ukupnog mjesečnog radnog vremena i u Općini Ružić 50% ukupnog mjesečnog radnog vremena, a Općine potpisnice će mu osigurati nužne uvjete rada potrebne za obavljanje poslova komunalnog i poljoprivrednog redarstva.

Komunalni i poljoprivredni redar obavljat će poslove redarstva na području ugovornih strana, bez unaprijed određenog uredovnog vremena na području ili u odnosu na pojedinu ugovornu stranu, ali tako da se poslovi  za  određenu ugovornu stranu  obavljaju ažurno i u približnom vremenu uredovanja koje će biti razmjerno postotku iznosa sufinanciranja ukupnih troškova koje otpadaju na tu ugovornu stranu.

Ako izvanredne okolnosti zahtijevaju povećani angažman komunalnog i poljoprivrednog redara za potrebe obavljanja poslova jedne ugovorne strane u dužem vremenu uredovanja od  utvrđenog u stavku 2. ovoga članka, po okončanju izvanrednih okolnosti uredovati će  razmjerno duže na poslovima za potrebe druge ugovorne strane.

Komunalni i poljoprivredni redar će tijekom godine za svako tromjesečno razdoblje izrađivati  izvješće  o  svom  radu  zasebno  za  pojedinu  ugovornu  stranu  u  pogledu obavljenih  poslova  te  ugovorne  strane  i  dostaviti  izvješće  izvršnom  čelniku  svake ugovorne strane do 15. u mjesecu za prethodno tromjesečje.

**Članak 4.**

Ugovorne strane suglasno utvrđuju da se na visinu plaće te na druga prava i obveze  iz  radnog  odnosa  zajedničkog  komunalnog  i  poljoprivrednog redara  primjenjuju opći akti  Općine  Unešić kojima se uređuje status službenika, a temeljem kojih će se općih akata donositi pojedinačni akti u odnosu na komunalnog i poljoprivrednog redara.

**Članak 5.**

Sve troškove rada komunalnog i poljoprivrednog redara ugovorne strane snose u jednakom  iznosu,  odnosno  svaka  u  1/2  dijela,  a  izravno  podmiruje  Općina  Unešić.

U  troškove  rada  komunalnog  i  poljoprivrednog  redara  ubrajaju  se  bruto  plaća redara  s  dodacima  na  plaću,  kao  i  sve  druge  isplate  redaru  temeljem  ostalih materijalnih  prava  službenika  (putni  troškovi  i  sl.)  zajedno  sa  svim  pripadajućim porezima i doprinosima, i to prema stvarnim iznosima isplate, a utvrđuju se mjesečno.

U troškove rada redara ubrajaju se i troškovi korištenja osobnog privatnog vozila za službene potrebe koji se obračunavaju u iznosu 2,00 kn/km, a snosi ih svaka ugovorna strana za svoje područje u visini realno ostvarenih troškova što se utvrđuje temeljem mjesečno ispostavljenih izvješća od strane redara.

U troškove rada redara ubrajaju se i troškovi polaganja stručnih ispita, troškovi  nabave  nužne  stručne  literature,  troškovi  vezani za osiguravanje nužnih uvjeta rada kao što su opremanje uredske prostorije i sredstava za rad, troškovi telefoniranja i korištenja službenog mobitela, troškovi vezani za poslove obračuna plaće i  drugih  naknada redaru, troškovi korištenja softverskih programa za rad redara, te svi drugi slični troškovi, u najvišem mjesečnom iznos od 1.000,00 kn.

Troškove naknade prijevoza dolaska na posao i odlaska sa posla osobnim automobilom isplaćuje se u visini mjesečne karte javnog prijevoza, s tim da svaka općina potpisnica ovog sporazuma sufinancira svoj dio sukladno stvarnim troškovima visine mjesečne karte za tu općinu (visina mjesečne karte se podijeli sa radnim danima, te dobiveni iznos pomnoži sa danima koje je komunalni i poljoprivredni redar proveo na radnom mjestu u toj općini).

Općina Ružić podmirivat će Općini Unešić mjesečne troškove iz stavka 2. i 3. ovoga članka razmjerno iznosu sufinanciranja utvrđenog u stavku 1. ovoga članka, a na temelju ispostavljenih mjesečnih računa od Općine Unešić za protekli mjesec, u roku od 15 dana od primitke pojedinog računa.

**Članak 6.**

Prihodi  od  novčanih  kazni  koje  komunalni  i  prometni  redar  ostvari  provodeći odluke  iz  članka  2.  ovog  Sporazuma,  uplaćuju  se  ugovornoj  strani  na  čijem  je području prekršaj nastao.

**Članak 7.**

Ovaj Sporazum zaključuje se na vrijeme od 3 godine, računajući od dana zadnjeg potpisa općina potpisnica ovog Sporazuma.

Ugovorne strane mogu otkazati ovaj Sporazum u bilo koje vrijeme, u odnosu na ugovornu  stranu  koja  u  roku  ne  podmiruje  troškove  iz  članak  5.  ovog Sporazuma.

Iznimno, svaka ugovorna strana može jednostrano otkazati ovaj Sporazum, u bilo  koje  vrijeme,  ako  komunalni  i  prometni  redar  učestalo  nesavjesno  obavlja poslove redarstva za tu ugovornu stranu.

Odluku o raskidu i istupanju donosi predstavničko tijelo potpisnice Sporazuma uz otkazni rok od 6 mjeseci.

**Članak 8.**

Ovaj  je  sporazum  sačinjen  u  osam  (4)  primjeraka,  od  čega  svaka  stranka zadržava za svoje potrebe dva (2) primjerka.

**Članak 9.**

Ovaj   Sporazum  stupa   na   snagu   danom   zadnjeg potpisa,   a   biti   će   objavljen   u Službenom glasilu Općina potpisnica.

   
KLASA:  363-01/21-01/002                                         KLASA:

URBROJ:      2182/07-02/1-21-1                                  URBROJ:

Unešić \_\_\_\_\_\_\_\_\_\_\_\_\_\_\_\_2021.                                       Gradac, \_\_\_\_\_\_\_\_\_\_\_\_\_\_\_\_ 2021.   
 

OPĆINA UNEŠIĆ                                                 OPĆINA RUŽIĆ

Općinski načelnik                                                  Općinski načelnik

Živko Bulat                                                                Dalibor Durdov   
   
   
 